khistorydata/jeongjo-sjw-relations huggingface dataset:
정조 2년 · 강
崇陵 　惠陵丁字閣床褥新備。窓戶改塗。命卽爲擧行。
정조 2년 · 목
禮曹啓言。 崇陵　 惠陵丁字閣北神門塗紙割去。神御床紫的褥不在云。事極駕駭。 兩陵神御床紫的褥之新備。窓戶之改塗。令該曹卽爲擧行。入直官員及守僕等。俱有不謹守直之罪。令該府該曹處之。偸竊人。令左右捕廳。刻期捉得之意。請分付。允之。敎以官員守僕。當待決末處之。
정조 2년 · 강
詣 太廟齋宿。
정조 2년 · 목
具遠遊冠絳紗袍。乘輿出仁和門。予曰。終獻官先詣 太廟。監捧祭物。諸執事亦爲先詣。祗迎於 宗廟大門內。卽古例也。左相及諸執事。皆已先詣乎。承旨洪檢曰。皆已先詣云矣。予曰。展謁後奉審時。戶禮判本署都提調入侍。仍出敦化門降輿。乘輦至 宗廟大門外降輦。乘輿入齋室。改具冕服。詣版位行禮。予曰。省牲節次。何以議定。禮曹判書金華鎭曰。展謁 宗廟後。仍行省牲禮。而展謁永寧殿。有古例云。矣左議政徐命善曰。册寶盡爲奉審。則似致日晚矣。予曰。奉審後當仍爲省器乎。檢曰。奉審後仍以冕服省器。古例然也。予曰。 宗廟奉審後。幷行 宗廟永寧殿省牲禮。都提調知悉待令。仍陞詣 廟內。奉審 第二室 第三室 第四至册寶奉審訖。仍詣省器。所省器。入小次。改具遠遊冠絳紗袍。詣省牲所省牲。還入小次。改具冕服。詣 永寧殿版位行禮。仍詣 殿內奉審訖。詣省器所省器。還入齋室。予謂大祝李謙彬曰。取見本署所藏儀軌。則 第七室題主。不書有明贈諡四字。尊號書於 諡號之間。 仁祖朝有大臣禮堂之草記。亦有先正之議。未知伊時。果何以稟處。此是莫重之事。汝於奉出時。詳爲奉審以奏也。
정조 2년 · 강
以洪國榮爲 宗廟。提調李徽之爲典牲提調。
정조 2년 · 목
敎曰。 太廟有擧行事。在外本署提調改差。又敎曰。都承旨洪國榮。爲 宗廟提調。仍卽同爲入侍擧行。又敎曰。在外典牲提調改差。以隨駕卿宰中。卽爲口傳差出。此後親享犠牲看品之時。提調有故。自禮曹草記變通事。定式施行。
정조 2년 · 강
宮闈令。命以三人塡差定式。
정조 2년 · 목
敎曰。 宮闈令二人苟簡。自今以三人塡差。此後定式施行事分付。
정조 2년 · 강
命別監及軍兵饋粥。
정조 2년 · 목
敎曰。武藝別監挾輦軍槍劍軍攔後軍駕前駕後內吹兼內吹宿衛所軍兵及禁衛營訓鍊都監御營廳龍虎營隨駕留陣軍兵。一倂饋粥事分付。
정조 2년 · 강
罷禮曹參判徐有寧。前典牲提調金熤職。罷拿典牲主簿金宗勳。
정조 2년 · 목
敎曰。昨日犠牲看品禮曹當該堂上罷職。○領議。政金尙喆啓言。當該禮堂旣已被罪。本署堂郞亦不可異同。請幷罷職。從之。敎以郎廳。事過後拿處
정조 2년 · 목
時至。具冕服就版位行禮詣盥洗位盥手。禮儀使導詣 第一室神位前。三上香奠幣。次詣 各室神位前。上香奠幣訖。降復位。捧俎官奉牲匣以入。薦俎官以次跪奠幣。行 各位初獻禮。大祝讀祝文訖。降復位。亞獻官領議政金尙喆終獻官左議政徐命善行禮如儀。行飮福禮。望燎禮。禮畢。還入齋室。改具遠遊冠絳紗袍。乘輿出 廟大門外降輿。乘輦入敦化門。至協陽門降輦。乘輿還內。
정조 2년 · 목
予曰。左尹執義。皆無上來之意。企待之餘。甚爲悵然。國榮曰。山林出處自別。似不當容易造朝矣。予曰。卽見嶺伯分等狀啓。則比他道尤甚。許多蒼生。何以救濟。良可憂歎矣。國榮曰。如干嶺穀。已盡於賙賑。實無可爲之道。誠爲悶切矣。予曰。 陵上褥席偸去人捉得乎。國榮曰。姑未捉得云矣。
정조 2년 · 강
命十一日。漢學文臣殿講爲之。吏文製述試取。
정조 2년 · 목
因文臣殿講取稟。敎以秋孟朔專經殿講。旣以日熱。不爲設行。今番則依例擧行。而漢學尙未試講。以漢學文臣殿講爲之。且於秋仲朔製述。亦以 陵幸。雖命待下敎。而連値多事。迄不爲之。殿講日。以吏文製述試取。以此分付。
정조 2년 · 강
事變假注書朴奎淳。以左尹宋德相附奏馳啓。
정조 2년 · 목
狀啓以爲。臣奉聖諭。馳往傳諭于水原左尹宋德相所住處。則以爲。顧臣情病難强之狀。前後章奏。殫悉無餘。而猶未蒙聖明之矜諒。乃有此曠絕之恩諭。惶懼隕越。覔死無路。至於偕來之命。尤是格外。驚悚之極。益不知攸措。目下筋力。萬照蠢動之勢。謹當冒陳一疏。仰暴危悃云矣。臣旣承偕來之。命。姑爲仍留
정조 2년 · 강
召見右議政鄭弘淳于煕政堂。
정조 2년 · 목
弘淳曰。特蒙恩暇。今將省掃。感幸已極。而澆奠床備給之命。又出分外。尤不勝榮感矣。予曰。此是例也。何感之有。何日卿當還朝耶。弘淳曰。望後當還來矣。予曰。寒程善爲往來也。仍謂承旨洪檢曰。漢學應講及吏文製述。當爲幾人耶。擧案申飭。明日內盡爲捧入也。檢曰。連爲申飭。而使五部捧甘故。未免遲滯。擧案之數。姑未詳知矣。
정조 2년 · 강
惠慶宮進服加味六君子湯五貼。命製入。榻敎也。
정조 2년 · 목
敎曰。禮房承旨。持此書題。與藝文提學偕往泮宮。儒生試取以來。○以擬東漢群臣賀定都洛陽。合祀高皇帝以下爲表題。敎曰。故事柑製。元無時限。以頒柑中使之復命。爲掩帳之限。懸題之後。毋過一時。入庭儒生。如或不解此法。致有後時之嘆。殊非申令之意。以此意。史官馳往泮宮。曉諭場中後回奏。仍敎曰。注書持此傳敎。馳往泮宮。曉諭諸生以來。
정조 2년 · 목
國榮曰。臣於文任牌。屢違召命。極甚惶悚矣。予曰。今此再次違牌。誠是意外。國榮曰。臣以文任。獨當節製。旣數次。且今番賜第之科。有難冒當故。不得已違召矣。予曰。卿言過矣。多士已聚。誠官尙不出去。豈不悶然。今當出三牌。須勿過辭。卽爲進去好矣。國榮曰。在臣廉隅。有所難便矣。予曰。昨日安州之際。尤是公道。嶺人想必聳動矣。國榮曰然矣。予曰。今日陳賀。奉 慈敎權停。而予心則甚悵然矣。國榮曰。臣等亦不勝缺然矣。予曰。藝文提學之今日連違召牌。極甚過矣。鎭衡曰。前此屢當主試。而皆非賜第科。今番則異於前。故難於自當。有此屢違矣。予曰。頒柑懸題。已爲之乎。注書柳孟養曰然矣。予曰。赴擧儒生幾何。孟養曰。明倫堂庭。無空隙而坐矣。予曰。收券幾何。國榮曰。百餘張矣。予曰。時刻甚促。而呈券尙多。可謂實才矣。國榮曰然矣。午初頒柑。卽爲懸題。午盡而中使卽起。其間不滿一時矣。予曰。帳後試券。大司成收券乎。國榮曰然矣。予曰。今番無攫柑之弊乎。國榮曰。稍勝於前矣。予曰。試所承旨。持試券詣閤事。分付。
정조 2년 · 목
敎曰。柑製居首進士趙城鎭。直赴殿試。之次生員任希問。直赴會試。之次進士許霔。給二分。又敎曰。入格儒生。明日侍令。
정조 2년 · 강
右議政鄭弘淳三度呈辭。賜不允批。
정조 2년 · 목
批以。溫批再敷。冀至意之或諒。遜牘三徹。慨遐心之莫回。此豈可退之日耶。實非所望於卿者。惟卿。以喬木之世胄。居九棘之崇班。王室許身。故家之遺風可見。台閣踵武。初服之新化是裨。蓋休戚與同之規。顧倚毗之方篤。若進退皆憂之義。詎行止之自專。矧惟旣往之所遭。何至若是之深引。言出箴規之意。人孰指以大過。事在倉卒之間。予亦知其無妄。心腹之諭屢降。庶幾交孚。股肱之托方隆。胡不相諒。嗟。時憂政殷於溢目。而私意遑論於奉身。蒼生切呼庚之嘆。亶急救時之策。黃扉佇同寅之喜。寧緩造朝之期。以斷斷體國之誠。豈忍釋負。亦休休容衆之量。宜無介懷。須思幡然改之圖。庸副援而止之意。於戲。大臣之責任至重。豈去就之自輕。寡人之慰釋甚勤。庶遜讓之毋固。所辭宜不允。故玆敎示。想宜知悉。副校理宋煥億製。
정조 2년 · 강
秋曹。以罪人南斗山更招啓。
정조 2년 · 목
予曰。昨日壯元之文。雖限後。近來科作中第一也。國榮曰然矣。果是實才云矣。予曰。卿三當節試。皆拔實才。試鑑可謂明矣。國榮曰。臣非有試鑑也。超等之作。雖凡眼。亦易卞別矣。予曰。入格儒生。皆待令乎。國榮曰。皆已來待矣。予曰。禮房何其遲滯云乎。鎭衡曰。儒生未及齊會。食堂稍遲。故姑未入來云矣。予曰。嘗聞法久而弊生。今則新法亦有弊。可勝寒心。以圓點言之。節目之成。未及逾歲。有解弛之弊。此非但士習之駭然。爲其師儒之長者。難免不飭之責矣。鎭衡曰。旣復舊制。成節目。則實爲永久遵行之方。而行之未久。廢而不擧。殊非定制之意矣。予曰。其在懲勵之道。大司成罷職。誠非過矣。鎭衡曰然矣。不善擧行之失。在所難免矣。予曰。禮房承旨如入來。到記。注書受來。注書柳孟養出。持到記進前。予曰。儒生幾何。鎭衡曰。一百八人矣。
정조 2년 · 강
命明日到記。兼行日次試士。
정조 2년 · 목
敎曰。雖以激勵之道。兼示信令之意。秋到記退行於明日。而來十六日。又是日次殿講日也。金石之典。雖不可廢。科擧之數。亦不可忽。明日到記試士。兼行日次試士。禮房知悉。
정조 2년 · 강
召見入格儒生于熙政堂。
정조 2년 · 목
予曰。入格儒生以次進。儒生趙城鎭任希問許霔進伏。予謂城鎭曰。誰之族乎。對曰。與趙鼎鎭八寸矣。予曰。汝乃趙哥之宗孫乎。對曰。宗孫之同生弟矣。命誦科製。城鎭誦至初項。予曰。彼項。滿場中一人矣。予曰。汝遇此文任。故科作中雖有疪病。能爲壯元矣。予曰。曾經何官。對曰。以燕岐縣監在任。在喪矣。○敎曰。今昨年到記儒生定式數。今年到記儒生定式數書入事。分付。
정조 2년 · 목
予曰。昨年圓點定式之後。儒生之準點者。其數黟然。至於今年。準點者甚少。比昨年三陪見減。雖曰法久弊生。豈意定式纔過一歲。若是其蕩然歟。近年科擧頻數。故予以罕設之意。秋到記尙未命行矣。儒生輩之如是慢忽。其或以此而然歟。良可駭也。予曰。承旨馳往泮宮。待諸生食堂齊會之時。以此傳敎曉諭而來也。予曰。注書。昨年到記科爲之乎。注書柳文養曰。昨年七月。倖竊到記科矣。敎曰。明日殿座處所。仁政殿擧行。予曰。明日仁和門出宮。挾輦軍勿爲磨鍊。敎曰。明日試取時設布帳。以訓鍊都監磨鍊節目。
정조 2년 · 강
命八月以後大司成。捧現告以入。
정조 2년 · 목
敎曰。八月以後大司成當處分。捧現告以入。
정조 2년 · 강
罷前大司成李義弼金熤。大司成成載純職。
정조 2년 · 목
敎曰。國家雖有良法美制。修擧則立。抛置則壞。至若作成之方。尤可效害之易見。大抵圓點復舊之擧。實是修明 列朝之成憲。而亦欲使多士。游上舍之中。期絃誦之美也。昨年定式之初。猶不無其效。食泮居泮。克準點數者。厥數夥然矣。朝者因儒生之言。問於本館。今年準點儒生。比昨年甚尠。殆乎三陪減額。是誠不修擧之弊也。豈其春秋到記節日課製。或多闕行。不若前年之準式而然歟。雖由朝家未遑。間因方外之兼試。而其爲抛置定式之嘆。固已甚矣。又以秋到記過限不設。居齊儒生。率多乍入旋去之弊云。失信於多士亦大矣。然在士子遵朝令之道。宜不敢若是其慢忽也。士習之不古久矣。縱非期月之丕變。而苟究其故。奚獨諸生之咎。予亦不勝其靦然也。且每年圓點。始自八月計劃者。乃所以以秋到記爲限之意。而未設到記。則在前退行。亦多其例。宜有提撕之政。以勉激勵之道。當令明日試取。噫。往雖莫追。來猶益勵。深有望於諸生也。如其身爲師儒之長。頒令未踰歲。廢却至此。而旣不能董飭檢督。又不卽登筵提奏。難免失職之罪。八月以後大司成。爲先一竝罷職。
정조 2년 · 강
命右議政鄭弘淳。承旨敦諭。
정조 2년 · 목
因弘淳四度呈辭。敎以承旨敦諭。
정조 2년 · 강
命明日殿座時。雲寶劍外。以入直擧行。
정조 2년 · 목
敎曰。日寒如此。明日殿座時。雲寶劍外。以入直擧行。
정조 2년 · 강
命明日殿座時。承旨吳載紹入參。
정조 2년 · 목
政院啓曰。明日殿座時。承旨吳載紹。方在右議政鄭弘淳偕來所。在前如此之時。有姑令入參之例。今番則何以爲之。敎以姑令入參。
정조 2년 · 강
命罪人南斗山各別嚴訊。金奉鎭等嚴刑得情。
정조 2년 · 목
因刑曹罪人南斗山更招啓目。敎以尙今抵賴不服者。萬萬凶獰。過 齋後開坐時。箇箇各別嚴訊。○刑曹。以僞造罪人金奉鎭加刑。殺獄罪人李千奉更招啓。竝敎以除尋常更加嚴刑。期於得情。
정조 2년 · 강
命時囚趙漸逵下送本道。面質得情。
정조 2년 · 목
義禁府啓言。因黃海監司啓本啓下者。嶺儒疏中添書事究覈。則時囚趙漸逵一向發明。而諸罪人皆在海營。每以憑覈。下送本道。使之面質。請期於得情。允之。
정조 2년 · 강
王大妃殿進御二錢重人蔘粟米飮。調薑汁竹瀝。命一貼製入。榻敎也。
정조 2년 · 강
詣仁政殿。行秋到記。試官徐命善洪國榮李衍祥金思穆宋煥億鄭志儉李度默。講試官鄭存謙韓光會沈㶊之洪檢宋煥喆朴祐源嚴思晚。
정조 2년 · 목
具翼善冠袞龍袍。乘輿出仁和門。詣仁政殿降輿陞座。試官以下行禮訖。敎曰。試所承旨頒紙後。製述擧子。依擧案數。使之分左右序齒各坐。而如有匝亂之弊。儒生當停擧。各別申飭也。又敎曰。殿庭試士。非止一再。則令已行矣。法已立矣。想儒生輩不待指揮。自當整齊。而苟或不然。則亦關紀綱。以此意着實曉諭。無至淆雜也。○以擬宋竇儀謝拜翰林學士之日。諭以宰相須用讀書人爲表題。敎曰。講生中純通者幾人乎。存謙曰。五人矣。敎曰。純通人。當爲比較。留待事分付。敎曰。三次比較純通人。以孟子更爲比較也。吳命遠等三人。以次進講。曺亨壽純通。敎曰。曺亨壽。本以雄講。畢竟決科。奇矣。命呼新來訖。敎曰。便殿當爲科次。承旨與製述試官。來待閤外。乘輿還內。
정조 2년 · 목
敎曰。白文呈券儒生削點與否。大司成知入也。○敎曰。到記儒生日次儒生講製。殿講居首比較純通幼學曺亨壽。製述居首進士李日運。倂直赴殿試。講之次純通幼學吳命遠李錫麟尹擎柱白天瑞。製述之次進士許霔生員金和鍾。直赴會試。講通幼學朴興淳以下。製述次上進士南巖老以下。紙筆墨依昨年例施賞。捧傳旨。仍敎曰。昨年到記時。講粗以上製述次上人。施賞有無知入。○敎曰。入格儒生。明日待令。
정조 2년 · 목
予曰。八月以後。無一準點者。身爲師儒之長。視若尋常。不爲察職。良可寒心。國榮曰。慢忽若此。此亦紀綱所關矣。予曰承旨侍衛詣閤時刻入之。
정조 2년 · 강
右副承旨吳載紹。以右議政鄭弘淳附奏啓。
정조 2년 · 목
書啓以爲。臣奉敦諭。馳往傳諭于右議政鄭弘淳所住處。則以爲臣情窮勢蹙。屢控辭單。靳允之批荐降。惶悶兢悚。無地自容。不意承宣儼臨。敦諭之旨。愈益勤摯。臣汗涕交集。罔知所以措躬。臣苟有一分可强之勢。何敢積事逋慢。以煩聖念哉。誠以被人諭劾。未蒙譴勘。放倒廉愧。自同無故。實非私義之所敢出。兼以賤疾難强。末由祗承。伏地戰越。惟竢鈇鉞之遄加。至如承宣之降屈。此又臣難赦之罪也。卽命收還云矣。臣旣承偕來之命。姑爲仍留。
정조 2년 · 강
遞右議政鄭弘淳。
정조 2년 · 목
敎曰。予意已罄。卿辭愈切。一向相持。徒屬文具。卿之所辭相職。今姑許副。以安卿心。卿其安心。卽爲入城事。遣史官傳諭。仍敎曰。大臣置處。今日政爲之。
정조 2년 · 강
減下知中樞府事黃景源。
정조 2년 · 목
領敦寧鄭存謙啓言。前右議政鄭弘淳。當付判中樞。而時無見闕。知事黃景源請減下。從之。
정조 2년 · 강
有政。吏曹判書洪樂純。參判徐浩修。參議李義翊。兵曹判書李徽之進。
정조 2년 · 목
以柳義養爲大司諫。高益擎爲掌令。金樂熙爲持平。趙鼎鎭李殷模爲正言。李衍祥爲大司成。新通也。朴宗郁爲海美縣監。判府事鄭弘淳。知事黃景源單付。
정조 2년 · 강
事變假注書朴奎淳。以右議政鄭弘淳附奏啓。
정조 2년 · 목
書啓以爲。臣奉聖敎。馳往傳諭于右議政鄭弘淳所住處。則以爲。臣情窮勢蹙。冒瀆尊嚴。惟鈇鉞是竢。迺者史官儼臨。傳宣聖旨。非徒刑章之得逭。又許職名之遞免。天地庇覆之澤。父母顧育之慈。何以加此。伏況安心之諭。入城之命。臣復何以情迹爲辭。謹當承命入城云矣。
정조 2년 · 강
命慶尙左水使勿罷。陪持人科治。進上物種捧入。
정조 2년 · 목
司饔院啓言。今日慶尙左水使進上生靑魚來到。而擧皆腐傷。不得已退送。而當該水使罷職。領來陪持人。請令攸司科治。敎以該水使勿罷。陪持人令本院科治。進上物種捧入。
정조 2년 · 강
副修撰李謙彬。以母病陳疏乞遞。仍陳諸條。賜批。
정조 2년 · 목
疏略曰。臣母病一味沈篤。眞元日敗。氣息緜綴。惟以藥餌爲命。臣以此情理。實無離捨供職之望。亟遞臣職。以便救護。臣於請急之章。不宜他陳。而略此尾附焉。念殿下政令之出。允合典謨。施措之當。輒符義理。而夫何天心未䂊。水旱連仍。國勢未鞏。亂逆層生。竊覵殿下。圖治誠切。而實心有些未究。應事曲當。而剛克有所不足。言路未見其開。財用未見其裕。以至凶孼之徒。式月斯生。而懲討之論。閱歲相持。由玆以觀。則殿下懋實之道。果斷之方。或有所未及古聖主而然耶。夫三司之出禁。自是國朝古法。而向者大僚筵奏。至令以出禁名色。逐朔成册。枚報政府。有若防奸者然。而殿下特賜允可。噫。彼三司。其任則執法之官也。其職則卿士之列也。此豈淸朝尊國體體群臣之道哉。且伏聞法司之臣。深以爲恥。諸般禁條。一不擧論。法禁解弛。奸民無懲。此豈不大可憂哉。亟賜反汗焉。噫。亂逆何代無之。豈有若近日諸賊哉。殿下於懲討之論。未免仁恕之太過。元惡大憝。凶黨餘孼。梟心益肆。虺毒潛伺。在國家懲討之道。亦何可使凶逆至今假息乎。伏願亟賜允愈焉。批以所陳目下得失。言皆切要。予庸嘉之。其中禁牌事。當初旣允大臣之奏。當更詢大臣而處之。爾其勿辭。救護察職。
정조 2년 · 강
持平沈樂洙上疏辭職。仍懲討。賜批。
정조 2년 · 목
疏略曰。今日臺省之所執。孰非公議之發。而三司之啓。跨踰數年。習於狃安。有如應文備數。爲耳目之臣者。其可謂盡其責乎。巨魁未殲。餘醜益肆。此固臺省之不得其人。不惟不能逆折。而猶不得亟施顯戮也。至於臣之謭劣。尤居人下。而秉彝之性。亦常痛心於國賊之未討也。今玆恩除。適在動駕之際。召牌不敢違越。仍又詣臺。而今使臣冒居其職。徒損聖朝臺省之風。亟遞臣職。批以爾其勿辭察職。
정조 2년 · 강
命罪人趙漸逵放送。
정조 2년 · 목
刑曹啓言。觀此黃海監司徐有寧啓本啓下者。罪人尙光澤疏批中添書事。究覈馳啓者矣。尙光澤旣已承款。趙漸逵則別無更覈。請放送。允之。
정조 2년 · 강
遣承旨。詣 永陵奉審摘奸。
정조 2년 · 강
召見判府事鄭弘淳及入格儒生于熙政堂。
정조 2년 · 목
予曰。卿之事豈不過乎。弘淳曰。臣負犯至重。而不加鈇鉞之誅。恩諭屢宣。終許鞶革之禠。臣惶感不知所達矣。予曰。臺疏譴責。幷及於亞終獻。而予之不爲處分者。以卿故也。大抵近日朝廷之上。彌縫爲事之習。非一朝一夕之故。而惟卿則素以綜密稱。向者事。雖緣適會。實非所望於卿者矣。弘淳曰。臣於其時。遽當至難之事。只知安過之爲幸。不覺失儀之有罪。莫非臣罪矣。予曰。往事勿說。何庸介懷。卿之處義。誠爲過當。而其在一伸廉隅之道。黽勉許副矣。弘淳曰。臣罪罔赦。臺言甚峻。則雖欲奉承恩命。其於廉防何哉。予曰。上自大臣。下至百執。殊無敬謹之意。雖以今日事言之。今日卽齋日。而本司坐起爲之云。若在 先王朝。則於六月初七日。其可開坐乎。大臣事誠慨然矣。齋日開坐。雖無拘礙之例云。而今日與他齋日有異。則旣多無故之日。必於今日爲之者。誠莫曉其故也。弘淳曰。聞大臣以此惶悚不安云矣。進士許霔進伏。予曰。汝之今番所作。優勝於柑製科作矣。予曰。兩次初試。皆付於會試乎。霔曰似然矣。予曰。因汝圓點之說。命說秋到記矣。汝又被抄。誠不偶然。自今爲始。着實準點也。生員金鐘和[和鍾:I-PERSON]進伏。予曰。誰之族乎。對曰。故府使金養一之孫。前京畿水使金處坤之姪矣。予曰。汝以武家人。能爲文詞。良庸嘉之。來頭科擧。努力觀之也。予曰。及第之相貌皆好矣。承旨李鎭衡曰。然矣。幼學吳命遠進伏。予曰。汝居何處乎。對曰。居定州矣。予曰。初試之後。當爲出齋乎。對曰然矣。李錫麟進伏。予曰。誰之族乎。對曰。景陽察訪李胤馥之五寸姪矣。尹擎柱進伏。予曰。誰之族乎。對曰。故學士尹集之傍孫矣。予曰。汝亦製述乎。對曰。不善爲之矣。予曰。爾之見屈。良可惜矣。予曰。今聞揀擇坐起兼行云。俄以本司坐起。猶以爲怪。如此齋日。亦有揀擇坐起設行之例乎。知入。
정조 2년 · 목
予曰。昨日壯元之文。可謂名作矣。國榮曰然矣。近來圓點儒生。皆是實才。故間間有超等之作矣。予曰。許霔連日入格。極爲壯矣。國榮曰。昨日與語。則多聞博識。果是實才矣。予曰。昨聞渠言。則做表爲五百首云。可謂巨儒矣。國榮曰然矣。予曰。卽見備局草記。則本司坐起。故雖値國忌。擧行云矣。予曰。雖是揀擇坐起。齋戒日豈可遽然爲之乎。國榮曰。聞有前例云矣。予曰。講製入格人。皆待令乎。國榮曰。皆已待令矣。
정조 2년 · 강
命本司坐起之例。招致備郞問啓。
정조 2년 · 목
敎曰。本司坐起。雖有齋日爲之之例。今日與他齋日有異。則不當爲之。且若無前例。則旣多無故之日。必於今日爲之。大臣事誠如何。以此意招致備邊郞問奏。
정조 2년 · 강
諭儒臣宋德相。
정조 2년 · 목
敎曰。連見卿書啓。以美恙之未差爲巽辭之端。慮念之餘。尤切虛徐。且因承宣之遞職還歸。偕來之命。不免中撤。是亦予慊愧之事也。想於其間。必已勿藥。冬序雖深。寒不至酷。此時登途。似不甚艱。玆遣亞卿。復宣敦諭。卿其勿復撝謙。卽起造朝。以副予側席之望。又敎曰。儒臣宋德相處。遣禮曹參判沈㶊之。傳此敦諭。與之偕來。
정조 2년 · 강
領議政金尙喆陳箚自列。仍請威罰。賜批。
정조 2년 · 목
箚略曰。今因 齋日開坐。至伏承問奏之敎。臣於此誠不勝惶悚。本司之坐。只信勿拘之例。以其旣出之令。不復商量。有此妄率之擧。臣之衰耗。久據匪據。凡所僨誤者。豈特此事而已。玆敢自列。亟降威罰。批以朝者下詢。特不過欲知前例而然也。俄於筵中。聞有前例。而又聞揀擇坐起之兼行。更爲下問者。亦以此也。豈有深意而然乎。且雖齋日。特命對次。則有爲之之例。本司坐起。又不關係刑獄。亦不無不可爲之端。而外面驟看。頗涉礙眼。此後當有定式下敎。卿其安心勿辭焉。仍命遣史官傳。諭。
정조 2년 · 강
遣承旨詣　宗廟　景慕宮奉審摘奸。
정조 2년 · 목
予曰。近來山林之病何如云耶。國榮曰。姑未快差云矣。予曰。又使禮堂敦諭。其或幡然乎。國榮曰。所苦若差。則將欲造朝云。而病勢尙苦云。其登途遲速。姑未可知矣。予曰。今年諸道。擧皆告歉。而嶺南則比他尤甚。賙恤之道。誠爲可悶矣。國榮曰。嶺南則皆未免赤地。歲前當爲設賑云。見今穀簿。漸漸耗縮。濟恤實無其策。自朝家別般有區劃然後。麥前可免顚連之患。頻詢大臣。且飭道臣。講礭接濟之策。使許多蒼生。俾得安堵。是臣區區之望也。予曰。卿言若是懇至。可不講究賙賑之道乎。予曰。李在學何爲違牌。民始曰。與同副宋煥喆有嫌。同副因此違牌。故左副亦不得行公云矣。予曰。昨日本司坐起。有前例云乎。民始曰。揀擇坐起。則雖齋日。勿拘擧行云矣。予曰。雖有前例。此不過謬例。且昨日與他齋日有異。則遽然開坐。大是不審矣。民始曰然矣。大臣承此下敎。甚爲惶悚云矣。予曰。李日運所作。頗勝於日前科作矣。民始曰。果是實才矣。予曰。許霔之連次入格。可謂壯矣。聞做表五百首。眞是巨儒矣。民始曰。此人。以才士名於世久矣。
정조 2년 · 목
予曰。向來一次灑雪之後。尙無大雪。冬暖又如此。時氣之失節。良可悶也。國榮曰。冬序過半。未見大雪之覆地。且江水無片氷。極是乖常之事矣。予曰。冬暖春瘟。理所必至。如此大無之歲。又値瘟疫。則實有無窮之慮。誠可悶也。國榮曰。聖敎誠然矣。自前饑歲。例多癘疫。來歲之憂。誠不細矣。
정조 2년 · 강
遞承旨李在學宋煥喆。
정조 2년 · 목
敎曰。右副承旨李在學。同副承旨宋煥喆許遞。
정조 2년 · 목
賓廳卜相。以奉朝賀金致仁。領府事李溵。領敦寧鄭存謙。判府事鄭弘淳徐命膺。吏曹判書洪樂純封入。以弘淳批下。
정조 2년 · 강
有政。吏曹判書洪樂純。參判徐浩修。參議李義翊進。
정조 2년 · 목
右議政鄭弘淳單付。李復祥爲江陵府使。
정조 2년 · 강
以徐有防爲承旨。
정조 2년 · 목
敎曰。前承旨徐有防。承旨除授。○政院啓言。徐有防方在罷散中。何以爲之。敎以敍用。
정조 2년 · 강
遣承旨。詣 永陵奉審。
정조 2년 · 목
予曰。右相今日何不出肅乎。國榮曰。今將陳疏云矣。予曰。申應顯入來乎。國榮曰。俄已入來矣。予曰。三年之制甫畢。歲暮懷緖。益難堪抑。 慈殿患候。長時靡寧。雖欲看書。而實無景況矣。國榮曰。霜露之感。安得不然。而 慈殿患候。尙此彌留。亦甚悶慮矣。予曰。 先朝行狀。今年內當撰出入印。而尙未催促撰進者。予有 行錄抄記者。爲六十餘條。當與卿等相議謄書。以爲 行狀中一助。故尙此遲待。此歲內將爲之矣。國榮曰。如有 行錄之抄置者。則從速書出。今年內印行好矣。予曰。 先王朝五十年臨御。 聖德大行。出於史記及塗人耳目者外。予又有聞見之記錄者。可爲六十餘條。特與卿等相議謄出。卿等則出草史官書中草也。民始等書訖。予曰。 先朝行錄今纔出草。史官見之也。國榮等曰。今此六十條卓越之行。可謂前史穻有之事。臣等益切嘆仰矣。予曰。此本出給徐命膺。與朝紙所出絲綸。合而撰出則好矣。國榮曰。合而撰之。則  行狀尤有光色矣。予曰。字句間或不無添刪處。明日卿等入來。更爲校正也。
정조 2년 · 강
王大妃殿進御二錢重人蔘粟米飮。調竹瀝薑汁。命一貼煎入。榻敎也。
정조 2년 · 목
予曰。右相又爲陳箚。承批後當肅謝乎。國榮曰。似然矣。予曰。卽見偕來宰臣書啓。則山林之病尙苦云。此歲前似難登途。心甚悵然矣。國榮曰。病勢旣難强。則當此隆冬。何以造朝乎。今則似當待春矣。予曰。雖冬前。其間若或差減。則不遠之地。何難作行乎。予曰。昨日 行錄謄書者。詳細見之。則或有次序之道置者。或字句間不無疪病。右承旨見本草。左承旨校準也。予曰。出示大臣後。當傳於徐命膺矣。民始曰。如此 至行大德。大臣不可不知矣。
정조 2년 · 목
因宿衛所中日草記。敎以日寒如此。停。
정조 2년 · 강
推 惠陵參奉宋煥程。
정조 2년 · 목
煥程謂有身病。不爲奉審。政院啓請推考也。
정조 2년 · 강
禮曹判書沈頤之。以祭酒宋德相附奏馳啓。
정조 2년 · 목
書啓以爲。臣奉聖旨。馳到水原萬義村。傳諭于祭酒宋德相處。則以爲。臣自去月。賤疾越添。危厲百狀。縣道控籲。亦未如意。昏倒床玆。方俟違慢之誅。意外春官宰臣。臨宣聖諭。至又命與偕入。此實前古未有之恩禮也。噫。臣雖長往果忘者。聖渥至此。猶當變其所守。況臣以世祿餘裔。義分至重。豈不欲趨命。而奈此犬馬之疾。首尾五六十日。劇歇無常。坐臥須人。强策登道。實無其路。又不免虛辱威命。倘或賤疾少間。則當進一疏。略伸危梱云矣。臣旣承偕來之命。姑爲仍留。
정조 2년 · 강
右議政鄭弘淳箚。辭新除中書之任。賜批。
정조 2년 · 목
箚略曰。臣蒙恩解職。纔過數日矣。重拜之命。忽下於夢想之外。不但臣心之驚惶。抑恐大聖人處分。有欠愼重。乍遞旋授。雖在微官。不宜若是忽遽。況臣所叨。卽三事之重任。百僚之所儀也。信宿之間。遞仍煩複。私分之不安。姑置勿論。其於國體朝廷。果何如也。特命收還新命焉。批以信宿之間。重卜于卿。予意豈無所據而然也。以卿代卿者。誠以欲使重廉防重大臣之意。竝行不悖也。卿豈更事控辭哉。卿其安意。勿復尋箚。卽起造朝。共濟時艱。仍命遣史官傳諭。
정조 2년 · 강
持平沈樂洙上疏懲討。仍自引乞遞。賜批。
정조 2년 · 목
疏略曰。兩賊之罪。豈可一日不誅。而食息恬安者哉。嗚呼。臣日前之疏。憤誅討之不行。愧誠意之難格。反躬自引。語及於臺省。不意諸臺一時過引。終被譴罷。此實臣誠不孚人。辭未達意之致也。臣旣不能盡職。而反使僚臺引遞。一則臣罪。二則臣罪。臺端一步。臣固自畫。而猶冀聖心開悟。天討亟行。則其所以絕亂萌而服群心者。實在於此。而仍遞臣職名。批以所陳當留意。察職。
정조 2년 · 강
知敦寧金孝大陳疏。自引請勘。賜批。
정조 2년 · 목
疏略曰。臣向於 永寧殿大享。猥當亞獻之任。以十一室闕 香事。臺參峻發。至請譴削。臣誠惶慄。無所容措。日前分揀之命。雖出寬假之息。初獻大臣。尙今自引。臣何敢獨爲晏然乎。乞命有司。重勘臣罪。批以卿其勿辭行公。
정조 2년 · 강
大司成李衍祥陳疏辭職。賜例批。
정조 2년 · 강
咸鏡監司趙㻐上疏。自引乞遞。賜批。
정조 2년 · 목
疏略曰。臣猥以冗品。濫叨重寄。隨事生尤。無往非罪。迺以高山城津之事。荐承重推。噫。郵官之限瓜勿遞。明有定式。而臣未及覺察。矇然啓罷。揆以事體。合被嚴譴。至於 殿牌之變。關係尤重。臣以按道之臣。不能宣上德化。致有亂民之作慝。法曹之草記。臺臣之發啓彈效。在臣猶爲薄警耳。宿愆未贈。新孼又生。縮伏自訟。恭俟誅罰。已經多日。迄無處分。伏願亟命有司。將臣職名。失行汰免。批以卿其勿辭欽哉。
정조 2년 · 강
命罪人金奉鎭等嚴刑得情。
정조 2년 · 목
刑曹啓言。僞造罪人金奉鎭。殺獄罪人李千奉。竝加刑。竝敎以除尋常更加嚴刑。期於得情。
정조 2년 · 목
予曰。 行錄已抄出正書。召大臣出示後。傳于徐命膺。撰出 行狀好矣。國榮曰。此 行錄。便是潛德。外人皆不得聞知者。旣以 殿下聞見錄置。出示大臣好矣。國榮曰。 行狀撰出後。 誌狀當入梓。歲前始役好矣。予曰。此歲前入印好矣。予意則誌狀。只印 先朝誌狀好矣。國榮曰。前例竝 列聖朝誌狀合爲印出云矣。予曰。前例雖如此。譜略修整時。只印一二張。繼於原編。 誌狀亦依此例。只印 先朝誌狀。繼於 列聖誌狀下。似無小妨矣。國榮曰。從當相議爲之。而事面與譜略有異。事當竝印矣。予曰。此則當更議爲之好矣。
정조 2년 · 강
命時原任大臣判府事及綾恩君來待。
정조 2년 · 목
敎曰。 先朝行錄。有下敎事。時原任大臣及判府事徐命膺蔡濟恭綾恩君具允明。使之來待。
정조 2년 · 강
召見承旨鄭民始李鎭衡于誠正閣。
정조 2년 · 목
予曰。大臣文任皆入來乎。承旨洪國榮曰。今方來待矣。予曰。 行狀撰出後。 誌狀當卽入印。而聞知申言。則竝與 列聖誌狀印出云。如是則非但事役之浩大。番番印出。亦涉無義。依 譜略例。只 景廟以後印出好矣。民始曰。卽今 誌狀之在閭閻者極小。若繼印則殊非廣布之意也。予曰。 列聖誌狀持入乎。鎭衡曰持入矣。
정조 2년 · 강
召見時原任大臣以下于熙政堂。領議政金尙喆。領府事李溵。領敦寧鄭存謙。左議政徐命善。右議政鄭弘淳。判府事徐命膺蔡濟恭。綾恩君具允明。
정조 2년 · 목
弘淳曰。日前重卜之命。不勝惶恐矣。予曰。卿言過矣。尙喆曰。日前本司開坐。適値齋日。至有問奏之命。至今追思。莫非臣等昏謬之致。不勝惶悚矣。予曰。初非大段之事。而至於陳箚引咎。豈不過乎。其日傳敎。乃是承旨之所書出。而非予呼寫。故語有未暢而然矣。命善曰。領相之深引誠過矣。予曰然矣。予曰。 先大王三年甫畢。今歲且暮。靡逮之痛。愈久愈切。於戲。五十年盛德大業。嘉謨善政。或發於絲綸之間。或載於記注之中。昭如日星。耀人耳目。則在廷臣僚。夫孰不知。而若稽潛德遺。則實是外朝之所不知者。如不及今闡揚。則歲月寢遠。易致茫昧。惟予小子。爲是之懼。以平日所常仰覩仰聞者。隨得隨錄。略構文字。非敢曰模畵其萬一。而比諸 列聖朝行錄。不啻數倍之多。大抵行狀。則是一通文字。而此則便同遺事矣。卿等俱是 先朝舊臣。其中數人。且是 先朝編次人。則玆召卿等。使之一見。烏可已乎。卿等勿謂成書。字句間未妥處。逐段論難也。仍命承旨洪國榮讀。至資政殿朝會時。必移榻國閾外條。予曰。此事卿等亦必知之矣。尙喆曰。此乃臣等屢常仰覩之事矣。讀至常誦韓文公董邵南行條。尙喆曰。此亦臣等每嘗仰聆者矣。讀至昔年殿側營一草堂而讀書條。予曰。 先大王。以繼述昔年之意。鳩聚材木。欲構草堂。而爲慮民力。遂不果焉。此可見 先大王愛民崇儉之至意矣。濟恭曰。臣承聞此敎亦屢矣。而至以開基之時。多伐樹木。則恐有傷生之慮。仍未興役爲敎矣。讀至均役條。予曰。 先大王每以均役一事爲大事業。而晚年則敎以當初設施之意。欲利於民。而今則無乃反害於民歟。乙未年間。屢加憂嘆。不無革罷之意。亦可見視民如傷之至仁矣。僉曰然矣。予曰。松留亦爲細看也。尙喆等曰。伏覩此親製行錄。臣等益仰不匱之聖孝矣。予曰。編錄之時。猶且忍淚泚筆。而今於稠坐中更聽讀奏。一倍感悵矣。尙喆曰。臣等俱是 先朝晚生。則 先王初年間盛德美事。豈能知其萬一。而今因御製中發揮形容處。益知其所不知矣。濟恭曰。臣等伏覩此模畵之辭。怳若復侍 先王矣。命膺曰。鋪張說去之際。愀然有如復見之感矣。濟恭曰。此可謂十分摭實之文。而無一毫溢美之辭矣。予曰。經年閱歲。深思窮索。多所錄出。而其在揄揚之道。只存大德。輒刪細節。顧此一編之意。專主百行之源。而至若平日未嘗有之言。未嘗行之事。則不敢有一字之加矣。濟恭曰。其中 昭寧園求山時 躬踏一條。猶屬聖德上小節。合有商量更裁之道矣。予曰。 躬踏事。載於 行狀中乎。命膺曰然矣。予曰。注書出去。 先大王行狀草持入。予曰。濬川事載於 行狀。故此錄中拔之矣。國榮曰。惟我 先王。於厚謙輩。何嘗有一毫假借之事。而當日謙賊輩之濁亂朝廷。虛張聲勢。暗地權賣之狀。寔 先王之所未燭也。若以嚴近習一條添入。則似好矣。濟恭曰。謙賊官至亞卿。而雖於閑司漫職。自上終靳落點。以此觀之。其抑損戚里之 聖意。推可知也。尙喆曰。先王若俯燭謙賊賣權之事。則必有處分矣。予曰。先大王於厚謙龜柱輩。不以戚里有所假借。若以處厚謙者觀之。雖愛渠母。不官其子。豈非聖德中卓難及處乎。僉曰然矣。予曰。朝紙所出者外。雖尋常 辭敎之間。卿等如有仰聞者。一一提奏也。尙喆等曰。御製褒美之外。臣等無辭更贊矣。予曰。以此行錄。參互於 行狀中。隨其語脈。分類攙入則好矣。命膺曰。 行狀中句絕。逐段添入不難。而如値句語難絕處。不無窒礙之端矣。予曰。然則依 列聖誌狀例爲之好矣。命膺曰。然則 行狀爲先。而 行錄爲後矣。予曰。此文必多入於總論中。而敍事中。只當入 誕生條矣。命膺曰然矣。予曰。卿等出去。更爲輪看。細檢字句後。再明日次對持入也。予曰。其中或有添入之說。卿其詳思以奏也。允明曰。今此御製。巨細不遺。此外更安有仰贊之辭乎。
정조 2년 · 강
罷黜江陵府使李復祥。
정조 2년 · 목
復祥以身病呈狀。吏曹啓請罷黜也。
정조 2년 · 강
命御寶僞造罪人朴★(王+善)等。移送秋曹。僞加資買得人。決杖放送。
정조 2년 · 목
右捕廳啓言。御寶僞造罪人朴★(王+善)金希天及干連人李興秀等。竝捉來。正犯干連。移送秋曹。僞加資買得人。各其所居官。請決棍放送。敎以觀此啓目。正犯朴★(王+善)金希天等罪犯。固難容誅。而御寶僞造之不足。至於印帖及敎旨之僞造。況僞踏發賣之數。若是夥然。此是朴金兩漢。竝力共爲之事。則實無正犯隨從之分。是乃係是一律。宜有審愼之道。以一事而置法兩漢。得無違於正犯一人正法之律文。此可以更加盤核。以兩漢中一人。定爲正犯者。更爲嚴問取招。以爲移送刑曹。照法勘處之地。前後僞造罪人。雖已承款於本廳。必皆變辭於該曹者。以其不勝杖於本廳之致。曠歲久囚。殆無施法之時。殊極無義。今番段。除尋常詳核。必於平問時。捧承款招。移送該曹。大抵近來法綱解弛。人不知畏。此等所犯。不一而足。則在該廳譏捕之道。難容少緩。而未免玩揭。方欲申飭矣。以今供辭觀之。七月所捧之承款招。始乃修啓於今月者。似因發關外邑。而有此遲滯。則其在重獄體之道。何不更爲捧招於修啓目之時。而更塡今月日字乎。難免不審之責。當該大將從重推考。僞加資買得人請罪事段。玆非係干戎務之事。則不是決棍之事。使之決杖放送。
정조 2년 · 목
予曰。山林疏又到。而非但巽讓之愈摯。病勢實難强云。虛佇之餘。極爲悵然。國榮曰。雖未知去就之如何。而聞宿病當寒添劇。末由作行之道云。雖欲造朝。以此病狀。歲前似難動作矣。予曰。 行錄旣示大臣。當出給撰述之臣。而 行狀撰出。實非容易。歲前似難入印矣。國榮曰。雖已撰出。其在重其事之道。不可卽爲印出矣。予曰然矣。
정조 2년 · 목
予曰。注書出去。右位宣傳官三人。使之召入。當下標信。下位宣傳官一人。亦爲來待閤外事分付。予曰。注書持此標信。出給來待宣傳官。丹鳳門留門奉命宣傳官出送後。待下敎下鑰事分付。予曰。近來夜禁不嚴之中。至於初日巡邏。尤爲解弛云。汝等各持此通符。遍行街路。上自掖隸之怙勢往來者。下至政院吏隸上司下屬之冒禁出入者。逢輒捕捉。結縛以來。至於巡廳左右牌捕廳巡邏。近益緩歇。虛名無實云。竝宜各別廉察。而一人則往宮城外巡邏處。其勤慢與否。亦爲知來也。如是下敎之後。若有慢忽之事。汝等當嚴加處分。各別惕念。期於執捉。而若遇士夫之以公服往來者。則固當不問。其餘則勿爲結縛。亦皆知名以來宜矣。予曰。儒臣處所下批答。使院隸明曉往傳于偕來所事。分付。
정조 2년 · 강
大司憲宋文載從縣道上疏乞遞。仍懲討。賜批。
정조 2년 · 목
疏略曰。臣年旣衰朽。病且癃痼。跡阻朝班。今已半載。意外忽伏承都憲除旨。馹召踵臨。臣聞命驚惶。繼以悶隘。顧此風憲之長。是何等重任。而如臣無似。絲毫蔑效。矧今亂逆層出。而根抵猶存。大論方張。而懲討不行。此時言責之任。以臣憒劣。尤豈有一分堪承之望哉。且臣關格之病。舌爛之症。源委旣深。焫藥莫效。年來遲留於湖上弊廬者。專爲取服江水之計矣。秋冬之交。諸症復發。似痢非痢。又添本病之外。以此病狀。尙何論於官職去就哉。乞賜矜憐。特令有司。刊改臣職名。批以疏中沐浴之請。予意非忽於懲討也。卿其勿辭。上來察任。
정조 2년 · 강
祭酒宋德相疏陳病狀。仍請收還偕來召命。賜批。
정조 2년 · 목
疏略曰。旬月之間。召命四辱。有若臣病勢猶可勉强。而故爲違慢之習者然。窮命所使。罪合萬殞。蓋臣數十年沈痼之病。近又添得怪疾。劇歇無常。似此種種病苦。實無强策登途矣。前後王人之辱在荒村。亦已久矣。當此災歲。列邑供億。爲弊不貲。此又臣宵夙靡安。如添一病之端也。伏惟特加矜憐。收還偕來召命。容臣安意調治。批以卿之巽讓。一何至此之甚乎。予竊爲卿慨然也。予之敦召。實非强卿所難强之義。則卿胡不思勉出之道。而一向控辭乎。前後批旨。予意已罄。則猶復諄復。亦屬文具。卿其念予必欲致之實心。安心勿復過執。卽起幡然。是所望也。仍命偕來宰臣傳諭。
정조 2년 · 강
命殺獄罪人金奉鎭。嚴刑得情。
정조 2년 · 목
刑曹。以殺獄罪人金奉鎭加刑啓。敎以除尋常更加各別嚴刑。期於得情。
정조 2년 · 강
右捕廳。以御寶僞造罪人朴★(王+善)金希天。移送秋曹啓。
정조 2년 · 강
遣承旨詣 景慕宮。奉審摘奸。
정조 2년 · 강
大王大妃殿進御二錢重人蔘粟米飮。調竹瀝薑汁命一貼煎入。榻敎也。
정조 2년 · 목
予曰。吏判入來乎。國榮曰。日事違傲。其在義分。殊涉屑越。俄已承牌矣。予曰。今日政。窠闕幾何。國榮曰。別無多窠。而初入仕最爲不少矣。予曰。昨夜見金用謙。問古今治亂名物度數。則所知者雖博而不正。頗不草草矣。國榮曰。臣之所帶之任。無非劇務。提擧之兼。亦爲四五。以些少精神。實難堪當。所帶提擧中緊務。特命許解伏望。予曰。卿屢懇解劇。豈可不體諒乎。
정조 2년 · 강
有政。吏曹判書洪樂純進。
정조 2년 · 목
以沈墢爲工曹參判。李秉模爲戶曹參判。朴天俊爲 明陵參奉。尹寅喆爲 莊陵參奉。李悌源爲禧陵參奉。鄭東愈爲童蒙敎官。天俊以下。竝初仕也。南柱老爲南陽府使。
정조 2년 · 강
命漂人咨文。令槐院改書安寶。同付於節使行。
정조 2년 · 목
備邊司啓言。卽見義州府尹具㢞狀啓。則白翎漂人。未及付於謝恩使行。入栅前當付於冬至節行云矣。前去咨文中。月日相左。勢難仍用。令槐院卽爲改書安寶。同付於節使之行。原咨文還爲上送之意請分付。允之。
정조 2년 · 목
予曰。左承旨何不仕進。至於請牌乎。國榮曰。開門差早。故未及仕進矣。予曰。今日開門雖早。平明始開。則承旨之晚到。已極稽緩。而至於左承旨。卽兵房也。次對之日。不爲早進。至有請牌之擧。喉舌之臣如此。而何以董飭各司乎。國榮曰。差晚仕進。雖緣家遠之致。殊欠古人待漏之義。頗涉未安矣。予曰。近來夜禁解弛云。故昨送宣傳官摘奸。則無驗之人。肆行於道路云。各營不爲申飭而然乎。國榮曰。各營大將。非不申飭。而申飭日久。則又復解弛。極爲駭然矣。予曰。山林疏批。又敷予心腹。或有幡然之意乎。國榮曰。前後恩敎。若是勤摯。病情如可强之勢。則豈不一番造朝乎。予曰。予亦苦待其病勢之差勝矣。
정조 2년 · 강
許施濟州牧舊新還停捧之請。
정조 2년 · 목
領議政金尙喆啓言。濟州牧使黃㝡彥狀啓以爲。今年本島穡事。均被風災。新舊還上。勢難幷督。舊還姑爲停退。新還準捧。各寺奴婢身貢減一斗。男丁大同米減一升。軍兵操鍊停退。逃老故病廢之類。隨闕塡充。待明春從附近哨司鍊。依近例擧行事爲辭矣。此是守臣先爲擧行。依例啓聞者。依此施行之意。請分付。從之。
정조 2년 · 강
許施湖西營賑穀許劃及空名帖成送之請。
정조 2년 · 목
領議政金尙喆啓言。洪忠監司李命植狀啓。備陳災邑不可不開春設賑之狀。營賑穀中一萬石許劃。空名帖一千張成送事。請令廟堂稟旨分付矣。今年所請。比昨年不甚夥然。而毋論賑穀與帖。如有所餘。自當還錄。以爲嗣歲之備。依所請。請竝許施。從之。
정조 2년 · 강
命統穀折半許捧。立本穀未捧。以元穀中推移取用。
정조 2년 · 목
領議政金尙喆啓言。頃因慶尙監司李在簡狀啓。以統營錢還防塞事。有後日次對稟處之命。統制使李敬懋。又以本營事勢之渴悶。有所馳啓矣。本營貿穀一事。此在明年事。當有朝家之處分。而以本營殘敗之形勢。今年新還之分數停捧。混入其中。則其所未捧之代。將何區劃。從前災歲設賑時。軍餉與他還有異。每有勿論之朝令。而以今年本道民事。雖不可準數責捧。統穀則亦不當全然停捧。就其三等邑分數所停之中。折半使之許捧。俾作將士支放不足之需。至於立本穀未捧耗二千四百五十石零。卽今該道穀物中。無他給代之道。姑以元穀中推移取用之意。請分付於道臣及帥臣處。從之。
정조 2년 · 강
命全羅左水營戰船失火人。從輕重勘處。
정조 2년 · 목
領議政金尙喆啓言。頃以全羅左水營戰船三隻失火事。前水使權拭。旣因特敎。拿問定罪。則其時不能愼火人及船將監色各人等。亦不可無罪。令道臣分付該水使。請從輕重勘處。從之。
정조 2년 · 강
元陵忠義。命以直長窠代差。
정조 2년 · 목
領議政金尙喆啓言。 魂殿忠義。向日政。聞皆區處。而只有 元陵忠義一人。無相當窠。尙未擧論云。今年探花郞方在直長者。已滿朔數云。先爲出六後。忠義承傳者。以其窠代差。似得宜。請以此分付銓曹。從之。
정조 2년 · 강
命京外衙門所管各穀本名。排類合錄。
정조 2년 · 목
副司直李普行啓言。臣以還上穀簿事。今因言端敢達矣。還上穀簿中。各項名色。旣甚繁多。文書規例。極其淆雜。見輒眩亂。莫知端緖之故。爲官長者。不能照檢鉤考。一委於吏輩之乎手。許多奸弊。皆由於此。一番釐正。在所不已。自廟堂消詳商礭。裁定規例。毋論京外。通同釐正。凡各其衙門所管穀簿中。許多不緊名色之可以減削者。一倂減減。只以各穀本名。排類合錄。使得一見瞭然。俾無淆雜眩亂之弊似好矣。從之。
정조 2년 · 강
命文臣官案修正上送。在鄕文官身故修報本曹。
정조 2년 · 목
吏曹判書洪樂純啓言。挽近以來。科甲頻出。仕路漸窄。文臣之抱紅牌而老於鏞下者。指不勝屈。苟求疏滯之道。則莫先於此。而以臣曹所在官案見之。其死生故頉。令諸道道臣申飭守令。詳細修正。趁大政前上送。在鄕文官之身故者。每於歲末。自監營修報本曹之意。請申飭各道。從之。
정조 2년 · 강
召見左議政徐命善。承旨洪國榮鄭民始于誠正閣。
정조 2년 · 목
予曰。宿衛事體自別。而將校及軍兵。只禁營所屬。故宿衛所命令。不行於諸軍門。安有奉旨傳令之意乎。以故臨事每多矛盾苟且之弊。其在重宿衛之道。不可無一番定式之道矣。國榮曰。除非別般變通。則實無便宜之道矣。命善曰。宿衛體重。臣意則各營千摠以下。宿衛大將摠察受刺然後。凡係軍務。可以管轄。以此定式好矣。予曰。千別將受其節制然後。軍校亦隨而聽令。從好定式好矣。民始曰。宿衛之名甚重。其在尊體面之道。不可不別般變通。命善曰。節目當爲磨鍊。而各營軍校。量其多寡。移屬宿衛所。則事甚得宜矣。予曰。此甚好矣。命善曰。臣等當相議定節目爲之矣。予曰。李普行釐正穀簿之名色。誠好矣。各樣穀名色。甚爲浩多。非但文書之眩亂。中間不無弄奸之弊。此不可不一番釐正矣。命善曰。名色旣多。故文書眩亂。穀簿漸縮。一次釐正則好矣。民始曰。穀名之混淆。罔有紀極。李普行之所奏。誠有意見矣。予曰。 實錄幾何爲之乎。命善曰。堇爲二十年云矣。予曰。明年內可畢役乎。命善曰。編戢則幾皆爲之矣。予曰。李鼎揆疏中。新還停捧之請。雖是恤民之大者。而許多還穀之遽然停捧。亦甚重難矣。命善曰。今若停捧。則所捧者似未滿三分一。如是則庫儲必大縮。今不可遽停矣。民始曰。還穀大縮。則明年接濟。實無其策。決難遽停矣。予曰然矣。
정조 2년 · 강
命明日輪臺官入侍。各司久任郎廳。同爲入侍。
정조 2년 · 목
以李儒慶爲副校理。嚴思晚爲修撰。鄭象仁爲江陵府使。
정조 2년 · 강
召見輪臺官于熙政堂。
정조 2년 · 목
工曹正郞南述毅進前。予曰。匠人名色幾何。對曰。有毛衣匠矣。予曰。毛衣匠外。又有匠人乎。述毅不能對。予曰。爾是嶺人。除拜且屬耳。故不欲深責。故爲參酌。而此後則着實留心於職掌。俾無隨問不對之弊也。予曰。久任各司之前例沿革。不一其規。丁未年則久任衙門爲十一司。而丁未以前則爲二十餘司。至於近日。所謂久任郞官入侍之規。又無一定之例。殊可異也。應參各司宜令吏曹。一番釐正然後。可無錯亂之弊。久任郎廳姑令退去。明日更爲來待。而入侍時戶曹宣惠廳作頭以入也。又敎曰。雖以貢物衙門言之。貢人進排之物種。貢價上下之數爻。錢穀衙門。則捧上之數。用下之處。諸般舊在時在之數一一照檢。俾無隨問不通之弊。其他弊瘼及所懷。預爲講究。勤渠以對。各盡執藝之義。毋至應文之歸。而古則雖小官。有出擧條之例。須相惕念。無如前日之爲事。分付也。又敎曰。每因未遑。久任郞官。未能頻賜召見。今因言端聞之。其所入侍之例。極爲錯雜。宜有一番釐正之擧。其令吏曹。前例沿革草記後。應參各司。別單書入。待下批。著爲定式施行。
정조 2년 · 강
飭各司久任郎廳奏對。
정조 2년 · 목
敎曰。各司久任郎廳入侍之命。出於修復舊例之意也。百官輪次面對。詢咨弊瘼。史稱貞觀之美政。亦在　列朝。頻命賜對矣。以今日輪對官觀之。詢問之下。奏對全不成樣。召見之本意。果安在哉。其在反隅之道。宜付申令之義。已奏對輪對官外。各司久任郎廳。其令退去。更各點檢職掌事。以至司務所以然所當行之事。而仔細講究。使之明朝來待。俾無臨筵窘遁之弊。且於所懷下詢之時。亦無敢以無矣雷同奏對事。預爲申飭。
정조 2년 · 목
予曰。李鼎揆疏中還上停捧之請固好。而今若徑自停捧。則已捧者似未爲半。如此而明年春夏飢民。何以接濟乎。此則決難預爲出令矣。國榮曰。臣意則姑待深冬停捧好矣。予曰然矣。昨日左相亦以爲不可遽然停捧云矣。國榮曰。姑爲停捧。雖是救急之道。春夏艱乏時。何以救濟乎。堂疏所請。似是不深量而然矣。予曰。穀簿名色釐正之請。甚是簡便矣。國榮曰。若爲釐正。則誠爲便好矣。
정조 2년 · 강
命內人供上三種名色減罷。
정조 2년 · 목
戶曹啓言。移屬加進排內人等供上中。三種魚鹽裁減事命下矣。三種魚鹽之以大口魚代給者。以錢磨鍊別單書入。依此數。逐朔輸送于於義宮龍洞宮。而三種魚鹽。則勿爲進排之意。請分付司宰監。敎以當初移屬加進排等內人供上三種魚鹽裁減之命。出於祛冗食除糜費之意也。則今此代給。實有事面之不正者。甚非自宮闈節省之本意。此草記置之。依初啓下擧條。三種名色之移加進排處供上者。但令減罷。勿爲代給事。知委擧行也。
정조 2년 · 강
社稷臘享大祭。命依例爲之。 祈穀祭親行。
정조 2년 · 목
禮曹以來十二月初三日。 社稷臘享大祭親臨磨鍊草記。敎以依例爲之。又以來正月初六日。 祈穀祭攝行草記。敎以當親行矣。
정조 2년 · 강
王大妃殿進御二錢重人蔘粟米飮。命一貼煎入。榻敎也。
정조 2년 · 강
命內局駞駱粥停止。榻敎也。
정조 2년 · 목
予曰。旣見吏曹草記。則久任司入侍。不一其規云。古則各司有久任窠。故如有某司久任郞官入侍之敎。則久任窠郎廳入侍矣。今則皆無是例。行公稍久者。稱以久任。殊非古例也。此當有一定規式然後。可無擧行之眩亂也。國榮曰。近來古法。多不遵行。故無一定之例矣。予曰。輪對官入侍。卽詢瘼通下之意。而近來則便成文具。入侍之時。非但所懷之不奏。留在應下之數。亦不能一一奏對。如此而安有入侍之義哉。國榮曰非無弊瘼之可奏。而或慮生頉。每不免含默而退。誠甚可悶矣。
정조 2년 · 강
召見諸承旨及久任郎廳于誠正閣。承旨鄭民始李鎭衡蔡弘履徐有防申應顯。
정조 2년 · 목
予曰。原任郎廳。何不入來乎。有防曰。自政院無知委。故不爲待令矣。予曰。惠廳郎廳軍門郎廳外。應參郎廳。皆不入來。久任郎廳設置之意。果安在。而丁未丙辰年變通之意。又安在哉。事極駭然。而昨夜司謁口傳下敎。竝令來待。則承旨不爲書出乎。應顯曰。只憑司謁所傳。以惠郞及軍門郎廳來待書出矣。予曰。昨日入直承宣誰也。有防曰。臣及申應顯矣。予曰。矇矓書出。難免不察之失。且凡有咎責。下位例當。同副承旨申應顯遞差。予曰。昨夜傳敎。注書出去持入。予曰。司謁誤傳而如是書出乎。有防曰。聞司謁之言。則無誤傳之事云矣。予曰。注書出去。同副承旨還爲入侍事分付。予曰。戶曹郞廳亦不來待乎。有防曰然矣。予顧都監從事官鄭志儉曰。各司久任郎廳。自備局啓下時。有勿爲遷轉之事乎。志儉曰。考見則自備局久任啓下時。限三年勿爲遷轉事定式矣。予曰。惠郞進前。李珪輔進伏。予詢職掌履歷。予曰。有何所懷乎。對曰。嶺南漕倉。米品麤劣。木錢上納。延拖不納。自朝家申飭似好。故敢達。予曰。此外又無弊瘼乎。對曰。臣所兼管京幾廳。每年各樣別下。亦甚夥然。故米之不足。則自湖南廳推用。木錢則嶺南廳專當。今則未免主客俱困。此甚可悶矣。予曰。諸惠郞其聽之。國之根本。惠廳是以。國計之盈縮。都民之休戚。專在於此。則其所關係。顧不重歟。大綱總攬。堂上雖在。細務分掌。郎廳尤緊。爾等職在久任。今玆召見。蓋欲面飭於爾等。至於本廳裏面。旣有堂上。則何必問於爾等乎。爾之堂上。膺軍國重寄。事務鞅掌。勞悴旣多。又當惠廳劇務。今方悉心區劃。而精力有限。恐難遍及。爾等俱以世祿之裔。其於國事。豈敢歇後哉。無論事之巨細。堂郞相議。克協一心。以爲共濟交勉之道。俾效居官盡職之責。則豈不美哉。當此財用耗縮之日。凡係節省之方。蘇捄之策。尤宜消詳講礭。期有實效。爾等須相惕念。毋負此臨筵戒飭之意也。如是下敎之後。爾等若有不善之事。則以爾堂上之性稟。決不饒貸。益加操心。毋或少忽焉。予曰。軍門郎廳進前。予曰。軍門郎廳入侍事。昨夜始爲下敎。則所以然所當行之事。未及講究。勢雖固然。此後則細加點檢。日後召問時善對也。御營從事官洪志浩進前。予詢職掌履歷。予曰。文從事官。每多未差之時。軍色郎廳。爾果連爲代看乎。對曰。今方代看矣。予曰。軍色事。爾知之乎。對曰。不知矣。予曰。然則名以代看。所爲者何事。對曰。一時兼察。何能詳知。予曰。送于策應所之錢。爲幾兩乎。爾其直奏。予曰。頃以軍服裝服色修改事。所入物力。依大將乎手決。送于策應所矣。對曰。從事官。爾於何時爲之乎。對曰。今年八月爲之矣。予曰八月以後。送于策應所者爲幾何。對曰。未能思得矣。予曰。不思何言。身爲大將。寧有染指之物。而設或有之。予豈不問於大將。而問於爾乎。旣曰依大將手決上下。則前後上下之數。宜無不知之理。而屢次下詢。專事隱諱。終不直對。幺麼武弁。安敢乃爾。極爲無嚴。仍敎曰。注書出去。洪志浩出付當直都事。囚單子。速爲入之事分付。予曰。注書出去。問以兵曹武備司郎廳例兼訓局從事官。則今於軍門郞廳入侍。何不一體待令乎。知入。予曰。武備司郎廳。旣投刺於大將。大將又書褒貶。則便是軍門郎廳。而不爲來待。極爲慢蹇。此乃本曹吏之不爲知委而然乎。注書出去知入。予曰。注書出去。武備司郞廳姓名知入也。奏曰宋益中矣。予曰。使之召入。予曰。昨夜下敎之後。不爲待令何也。對曰。訓局吏無知委之事。故未果待令矣。予曰。從當處分。姑爲退去。民始曰兵曹武備司郎廳例兼訓局從事官則昨夜下敎之後。自都監不爲知委。未及待令。該都監擧行。極爲慢忽。當該大將推考。下吏請令攸司科治。予曰。輔國推考則無實。越俸一等。下吏則何必科治。令兵曹決棍也。
정조 2년 · 강
禮曹參判沈頤之。以祭酒宋德相附奏馳啓。
정조 2년 · 목
書啓以爲。臣依聖敎。傳諭于祭酒宋德相處則以爲。臣雖無狀。猶有人心。前後恩偸之下。豈敢一向違逋。而矧玆亞卿偕來之命。又是往牒之所未見。則自古人臣之受恩於君父。豈有如臣者哉。然而一辭再辭。而不知止者。誠以疾病危苦。起動無路。不得不出於此耳。今承聖敎。有若臣病有可進之勢。而全昧分義。過爲撕捱者然。臣撫心震越。只恨誠意淺薄。不能孚感至此也。到此地頭。情窮勢蹙。一息未絕。宜不敢言病。亟欲一進天陛。仰瞻耿光。仍以自呈其癃癈無用之實。以聽朝家之進退。而惟是目下病狀。欲起還仆。萬無自力之望。臣於此尤不勝惝怳錯愕。罔知所以自措也。倘蒙聖朝俯垂矜憐。召還偕來。稍寬日期。容臣調息。少延殘喘。則臣豈敢負我殿下哉。謹當扶曳病軀。徐徐前進爲計云矣。
정조 2년 · 강
命殺獄罪人金奉鎭等更加嚴刑得情。僞造罪人朴墡[★(王+善):I-PERSON]依律勘處。
정조 2년 · 목
刑曹以殺獄罪人金奉鎭李千奉加刑啓。竝敎以除尋常各別嚴刑。期於得情。又以僞造罪人朴墡[★(王+善):I-PERSON]。旣以遲晚。嚴刑後請依律勘處。允之。
정조 2년 · 목
予曰。實錄堂上已爲抄啓乎。國榮曰。草記尙不入來矣。予曰。蔡濟恭之 實錄堂上。不爲行公。非但引義之太過。筵敎屢飭之下。尙不應命。揆以分義。殊可駭然。國榮曰。若有飭敎。則似當行公矣。予曰。久任郎廳。盡爲待令乎。國榮曰。今日一齊待令矣。予曰。左承旨何不仕進乎。國榮曰。因昨日請推訓將事。以曾經將幕。陳引義之疏。故不爲仕進矣。予曰。兵曹武備司郎廳。卽都監從事官例兼。而都監之初不知委入侍。事甚稽忽矣。國榮曰。雖是例兼軍門。初不以從事官待之。故似未得知委矣。予曰。開留罪人保放事。可謂不善周旋矣。旣是啓下罪人。則不爲狀聞。任自保放。事甚率爾矣。國榮曰。事當狀聞。待下敎爲之。而任自保放。可謂不審之事矣。
정조 2년 · 강
召見各司久任郎廳于熙政堂。
정조 2년 · 목
予曰。久任郎廳。以次進前。兵曹正郞朴祐源進伏。予詢職掌祐源曰。一軍色矣。予曰。二軍色誰也。祐源曰。趙時偉。而纔已赴燕。臣方兼察矣。予曰。二軍色木布錢出入。能相當否。祐源曰。未能詳知矣。予曰。有何所懷。祐源曰。別無所懷矣。戶曹正郞金在鎭進伏。予詢職掌。在鎭曰。版籍司別例房版別房別庫矣。予曰。有何所懷。對曰。目今本曹經用之不足。誠甚可悶矣。予曰。有何捄弊之道耶。在鎭曰。爲今之計。莫如別貿之節。而若捄別貿之弊。則惠廳元貢中所其不緊無用之物。換作應入有用之需。則本曹別貿。自當不期減而自減矣。予曰。一朔別貿。當爲幾何耶。在鎭曰。少不下二萬餘兩矣。予曰。本曹有海西元貢名色。厥惟舊矣。爾知之乎。在鎭曰。本曹無此貢矣。予曰。此乃三南大同磨鍊前所有之名色。而大抵元貢外不足之數。例自戶曹別貿。則此貢何爲屬於戶曹。如惠廳元貢之例哉。誠可訝矣。在鎭曰。未能詳知矣。予曰。爾於何時除拜乎。在鎭曰。今閏六月待罪矣。敎曰。戶曹正郞金在鎭推考。刑曹正郞申光憲進伏。予曰誰也。光憲曰。故判書臣申銋之曾孫矣。予詢職掌。光憲曰。掌考律司矣。光憲曰。臣竊覸爲訟之端多歧。而以酒成訟者。十居七八。其中或不無傷風敗俗。而甚至於傷人殺人。今若猝然行禁。則恐有騷擾之弊。蓋都民輩。皆有身役歸屬處。如非各司員役。則營門軍兵巿井工匠之徒。若使其所屬衙門。嚴飭管束。則庶不無實效。故敢達。予曰。爾言是矣。以此申飭所管衙門。俾底期於無犯之地也。掌樂主簿李奎亮進伏。予曰。二六起坐連爲之乎。奎亮曰。一朔六次不闕矣。司僕僉正李廷恢進伏。予詢職掌。廷恢曰。馬籍色矣。予曰。有何所懷。廷懷曰。本司馬場。在於箭串。而每年各邑分養馬及濟州馬上來之後。以爲放牧喂吃之場。而其中平廣厚土處。則多爲六宮折受。其餘則不過水匯之地。故生蒭不得豐茁。衆馬之游吃。每患不足。其在馬政之道。誠甚可悶矣。予曰。以此旣爲弊瘼。則宜講蘇革之政。後日次對。本司都提調入侍稟處也。予曰。各宮折受處。十分爲幾分乎。廷恢曰。似爲十分之六七分矣。予曰。一年馬場內。放牧之馬爲幾匹乎。廷恢曰。放四五百匹矣。予曰。然則自惠廳上下於本司之物。何其多也。廷恢曰。內外寺立把分養馬多。故然矣。予曰。立把分養馬太草價。亦自惠廳上下乎。廷恢曰然矣。予曰。以濟州馬數多之故。上下之數。如是多乎。廷恢曰。每匹有雇軍價太草價。而上下之數。惟視其馬匹之多少矣。判官李叙中進伏。予詢職掌。叙中曰。牧場色軍色戶房色矣。成均館學正宋徵一進伏。予詢職掌。徵一曰。成均錢布色矣。軍資主簿黃延祐進伏。予詢職掌。延祐曰。米糆色矣。予曰。一朔放料幾何。延祐曰。米二千石。田米一百五十石矣。予曰。近來掖隸受料之時。無作弊之事乎。延祐曰無矣。予曰。旣無此弊。則必有吏屬之作弊。斛上加升。石內縮斗之間。能無操縱之習乎。延祐曰。無此習矣。予曰。爾之所對。雖有未瀅。除拜不久。故姑爲參酌。而此後則爾其奉職惟勤。隨事必察。至於本監中吏胥輩之捧上後私庫出置。頒料時米色幻弄。其他加升縮斗之弊。堂郞各別嚴飭。而下吏則隨其現發。除汰重治。俾爲懲戢也。汝旣承下敎。以此意亦爲知委於汝之諸僚。使之惕念擧行之地宜矣。廣興副奉事黃栒進伏。予詢職掌。栒曰。米糆色矣。予曰。俄於軍資監官員處。有所下敎之語。爾聞之否。栒曰承聆矣。予曰。爾亦惕念。各別申飭。而一一知委於汝之同僚也。成均典籍趙慶遠進伏。予詢職掌。慶遠曰。掌太學養士飯米。隨戶曹劃給。受置本庫。逐朔上下矣。予曰。遺在幾何。慶遠曰。時在米四百八十二石三斗八升零矣。予曰。錢則無耶。慶遠曰。遺在六十三兩矣。予曰。旣非爾職掌。則不當替對。而俄者成均館遺在錢。卽二千餘兩云矣。今此六十三兩云云何也。承旨蔡弘履曰。俄者二千餘兩云云。乃是成均館久任郎廳之所對。此則養賢庫遺在矣。
정조 2년 · 목
予曰。堂下人員受由過限不上來者。例爲草記改差乎。有防曰然矣。予曰。注書出去。招致吏兵曹書吏。問以堂下實職之過限不上來者。獨兵曹不爲草記。何故也。又問以堂上官之過限不上來者。則何以爲之乎。竝知入。注書柳文養曰。堂下軍職。則草記改差。而至於堂上官過限不來者。元無草記之事云矣。予曰。吏曹草記。則間多見之。而兵草草記。則未嘗一見。書吏所對。極爲矇矓。果如是渠言。則近來受由過限人。曾以誰某草記乎。騎堂親執査實以奏。而卽今過限不來者。必多其人。勿論侍從軍職及武臣。一倂書入。注書出去分付。予曰。臘享大祭受誓戒。在於何日乎。有防曰。二十六日矣。
정조 2년 · 강
飭諸臣辭陛。入來肅拜。
정조 2년 · 목
敎曰。凡諸臣辭陞而出者。入卽反面。乃是國典所載。而堂上特以無過限人論罪之例。故近來堂上侍從之呈告在外者。過數三朔。而率皆不呈入來肅拜。此亦紀鋼所在。昨因過限臺諫禁推事。問于該曹。已捧現告。而猶屬申令前事。姑不處分。此後政院察飭。
정조 2년 · 목
敎曰。今年年事。各邑守令。不容曠官。未下直守令。其令明日辭朝。未下去守令。亦令明日內催促下送後。自吏曹草記事分付。
정조 2년 · 강
左承旨鄭民始陳疏自訟。乞降威罰。賜批。
정조 2년 · 목
疏略曰。臣卽訓鍊大將具善復之前日從事官也。昨日軍門從事官之待令也。訓局有不善擧行之事。臣巧値咫尺前席。未暇他顧。遂不得不仰請問備。而退以思惟。愧悚交中。顧何可晏然乎。乞降威罰。批以卿言是矣。請推擧條勿施。卿其勿辭察任。
정조 2년 · 강
分揀前獻納吳大益拿處。
정조 2년 · 목
因囚單子。敎以此不過例勘。且値冬節。分揀放送。